KOMISSION DELEGOITU ASETUS (EU) 2022/2587,

annettu 18 päivänä elokuuta 2022,

Euroopan parlamentin ja neuvoston asetuksen (EU) 2019/1241 muuttamisesta venussimpukoiden (Venus spp.) säilyttämisen vähimmäisviitekoon osalta tietyillä Italian aluevesillä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,

sekä katsoo seuraavaa:

(1) Komission delegoidulla asetuksella (EU) 2016/2376 (2) myönnettiin venussimpukoita koskeva poikkeus säilyttämisen vähimmäisviitekoosta, kun kokonaispituus on 22 millimetriä, Välimeren yleisen kalastuskomission (GFCM) maantieteellisillä osa-alueilla 9, 10, 17 ja 18 sijaitsevilla Italian aluevesillä Italian esittämän yhteisen suosituksen perusteella. Italia on se yksittäinen jäsenvaltio, jolla on välitön kalastuksenhoitoetu sen aluevesillä. Sitä sovellettiin 1 päivän tammikuuta 2017 ja 31 päivän joulukuuta 2019 välisenä aikana.

(2) Poikkeuksen voimassaoloa jatkettiin komission delegoidulla asetuksella (EU) 2020/3 (3), sellaisena kuin se on muutettuna delegoidulla asetuksella (EU) 2020/2237 (4), 1 päivän tammikuuta 2020 ja 31 päivän joulukuuta 2022 väliseksi ajaksi.

(3) Italia toimitti 18 päivänä maaliskuuta 2022 komissiolle asetuksen (EU) 2019/1241 15 artiklan 3 kohdassa säädettyä menettelyä noudattaen uuden yhteisen suosituksen, jossa pyydetään vahvistamaan poikkeus asetuksen (EU) 2019/1241 liitteestä IX venussimpukoiden (Venus spp.) säilyttämisen vähimmäisviitekoon osalta samoilla Italian aluevesillä. Välimeren neuvoa-antavaa toimikuntaa (MEDAC) on kuultu asianmukaisesti, ja se tukee yhteistä suositusta.

(4) Tieteellis-teknis-taloudellinen kalastuskomitea (STECF) arvioi 21–25 päivänä maaliskuuta 2022 pidetyssä täysistunnossaan (STECF 22-01) (5) Italian toimittaman yhteisen suosituksen ja sitä tukevan tieteellisen näytön. STECF korosti, että kaupallinen biomassa on kasvanut tai pysynyt muuttumattomana yhdeksässä niistä 13 lohkosta, joita seurattiin vuosina 2017–2020. STECF totesi, että venussimpukoiden saaliit koostuvat täysikasvuisista ja että poisheitetyt alamittaiset simpukat ovat etupäässä täysikasvuisia, jotka selviytyvät kaivautumalla uudelleen merenpohjaan. STECF päätteli, ettei tämä kalastus vaikuta yleisesti venussimpukkakannan kypsymättömään osaan, johon nykyistä säilyttämisen vähimmäisviitekokoa koskevaa poikkeusta sovelletaan, ja että vähimmäisviitekoon pienentäminen 25 millimetristä 22 millimetriin on edelleen asetuksen (EU) 2019/1241 18 artiklassa vaaditun nuorten yksilöiden suojelun varmistamista koskevan tavoitteen mukaista. Tieteellinen näyttö on lisäksi osoittanut, että 22 millimetrin koko on suurempi kuin venussimpukoiden sukukypsyyskoko (11–12 mm) ja että se pystyy tuottamaan suuren määrän oosyyttejä, mikä takaisi venussimpukoiden kestävän hyödyntämisen edellyttäen, että kalastuksenhoito on asianmukaista. Tässä yhteydessä STECF pani merkille, että asianomaisilla Italian aluevesillä sovellettavalla venussimpukoiden hyödyntämismallilla pystytään suojelemaan kalojen kasvualuetta, suojelemaan ja parantamaan istutusalueita sekä aktivoimaan uudelleen rannikkojen puolustus- ja rantaruokintatyön kohteena oleva kalastusalue. Sen vuoksi komissio katsoo, että venussimpukoiden 22 millimetrin vähimmäisviitekoon säilyttäminen yhdessä Italian poikkeuksen soveltamisaikana hyväksymien toimenpiteiden kanssa täyttää asetuksen (EU) 2019/1241 15 artiklan 4 kohdan d alakohdassa vahvistetut edellytykset.

(5) STECF totesi kuitenkin, ettei hoitosuunnitelmaan sisältyvien tekijöiden perusteella voida arvioida säilyttämisen vähimmäisviitekokoa koskevien toimenpiteiden muutosten tulevia vaikutuksia vaan tarvitaan populaatiomallinnusta, jotta voidaan arvioida säilyttämisen vähimmäisviitekokoa koskevien toimenpiteiden muutosten tulevia vaikutuksia ja erottaa säilyttämisen vähimmäisviitekoon suhteelliset vaikutukset suunnitelman muista vaikutuksista ja ympäristötekijöistä. Italia suostui virallisesti toimittamaan asiaankuuluvat tiedot populaation mallintamista varten.

(6) Komissio katsoo yhteisessä suosituksessa, MEDAC:n arvioinnissa ja STECF:n arvioinnissa (STECF 22-01) kerättyjen tietojen sekä Italian viranomaisten tekemien sitoumusten perusteella, että säilyttämisen vähimmäisviitekokoa koskeva poikkeus täyttää asetuksen (EU) 2019/1241 15 ja 18 artiklassa teknisiä toimenpiteitä varten vahvistetut vaatimukset.

(7) Sen vuoksi asetuksen (EU) 2019/1241 liitettä IX olisi muutettava.

(8) Italian hoitosuunnitelmassa täsmennetään, että Italia seuraa tiiviisti venussimpukoiden kantoja komissiolle vuosittain toimitettavilla raporteilla.

(9) Yhteisessä suosituksessa ehdotetut toimenpiteet ovat Euroopan parlamentin ja neuvoston asetuksen (EU) N:o 1380/2013 (6) 18 artiklan 3 kohdan ja asetuksen (EU) 2019/1241 15 artiklan 4 kohdan mukaiset.

(10) Koska tällä asetuksella säädetyt toimenpiteet vaikuttavat suoraan unionin alusten kalastukseen liittyvään taloudelliseen toimintaan ja kalastuskauden suunnitteluun, asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) 2019/1241 liite IX tämän asetuksen liitteen mukaisesti.

2 artikla Jäsenvaltion viranomaisten on viimeistään 15 päivänä tammikuuta 2023 toimitettava komissiolle suojattua unionin kalastuksenvalvonnan verkkosivustoa käyttäen luettelo aluksista, joilla on lupa pyytää venussimpukoita (Venus spp.) hydraulisilla pohjaharoilla Italian aluevesillä GFCM:n maantieteellisillä osa-alueilla 9, 10, 17 ja 18. Jäsenvaltioiden viranomaisten on pidettävä luettelo aina ajan tasalla.

3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023 alkaen 31 päivään joulukuuta 2025 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) Komission delegoitu asetus (EU) 2016/2376, annettu 13 päivänä lokakuuta 2016, venussimpukoiden (Venus spp.) pyyntiä Italian aluevesillä koskevasta poisheittämissuunnitelmasta (EUVL L 352, 23.12.2016, s. 48).

(3) Komission delegoitu asetus (EU) 2020/3, annettu 28 päivänä elokuuta 2019, venussimpukoiden (Venus spp.) pyyntiä tietyillä Italian aluevesillä koskevasta poisheittämissuunnitelmasta (EUVL L 2, 6.1.2020, s. 1).

(4) Komission delegoitu asetus (EU) 2020/2237, annettu 13 päivänä elokuuta 2020, delegoidun asetuksen (EU) 2020/3 muuttamisesta venussimpukoiden (Venus spp.) säilyttämisen vähimmäisviitekokoa tietyillä Italian aluevesillä koskevan poikkeuksen osalta (EUVL L 436, 28.12.2020, s. 1).

(5) Tieteellis-teknis-taloudellinen kalastuskomitea – 69. täysistuntoraportti (PLEN 22-01), Ulrich, C. ja Doerner, H editor(s), EUR 28359 EN, Euroopan unionin julkaisutoimisto, Luxemburg, 2022, saatavilla osoitteessa: https://stecf.jrc.ec.europa.eu/documents/43805/22954277/STECF+PLEN+22-01.pdf/c2566fed-7daf-4e50-bf9f-ad39b966d0c4

(6) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).